Населението на Ајватовци од секогаш го сочинувале исклучиво Македонци, православни христијани. Во Ајватовци живеат следните родови: Давиновци (слават Свети Никола) основачи на денешното село, најстари доселеници кои дошле „од кај Прилеп“ пред околу 220 години. Во овој род се знае следниот родослов: Тодор (жив на 80 години во 1961)-Стојан-Илија-Младен-Давин, основач на родот кој се доселил; Милеви (слават Митровден) и тие се по потекло „од Прилепско“. Родовите Божинови, Николеви и Аврамови потекнуваат од ист предок и сите слават Св. Атанасиј, а се доселиле од селото Кокошиње во Кумановско. Родот Божинови порано бил познат и под прекарот Субашини, а кај нив се знае и следниот родослов: Цветко (жив на 60 години во 1961)-Илија-Ѓуро-Божин, основач на родот. Родови кои не го знаат местото од каде се доселиле се: Пешеви (слават Митровден) се населиле после родот Давиновци, Јовчеви, Ивкови, Ѓорѓеви, Стефкови, Нешеви (сите слават Митровден), Најдеви, Аџиеви, Стојчеви (сите слават Св. Никола), Димеви (слават Петковден), Тасеви (слават Петковден) се последните доселеници кои во селото се населиле околу средината на XIX век.